Шанхай_Мастэрс_2011_(снукер)
Другі дзень (6 верасня)
У другой сесіі другога гульнявога дня на арэну выйшлі пераможца Шанхай Мастэрс 2009 года Роні О’Саліван і 65-ы нумар рэйтынгу Джэймс Уатана з Тайланда. 35-гадовы англічанін выйграў дзве першыя партыі з серыямі ў 76 і 111 балаў, пасля чаго яго 41-гадовы праціўнік, які займаў трэці радок у сусветным рэйтынгу ў 1990-х гадах, пакінуў за сабой трэці фрэйм з падыходамі ў 26 і 44 ачкі. 10-ы нумар сусветнага рэйтынгу, які не выйграваў рэйтынгавых турніраў пасля поспеху ў Шанхаі ў 2009 годзе, дзе ён перамог Ляна Вэньбо ў фінальным матчы , дамінаваў у наступных партыях і з брэйкамі ў 53, 110 і 97 балаў скончыў матч з лікам 5:1 на сваю карысць і ў трэці раз выйшаў у 1/8 фіналу спаборніцтва. 15-ы сеяны турніру Джэймі Коўп гуляў супраць 20-гадовага суайчынніка Джэка Лісоўскі. 25-гадовы Коўп, леташні паўфіналіст Шанхай Мастэрс, адкрыў лік з серыяй у 88 балаў у стартавай партыі і падвоіў сваю перавагу з падыходамі ў 33 і 50 ачкоў у другім фрэйме. 51-ы нумар рэйтынгу скараціў адставанне з серыямі ў 34 і 43 балы ў трэцяй партыі, пасля чаго фіналіст адкрытага чэмпіянату Кітая 2007 года аформіў сэнчуры ў 101 бал у чацвёртым фрэйме, а таксама ўзяў пятую партыю на апошнім чорным шары. Джэк выйграў шосты фрэйм з брэйкам у 60 ачкоў, а таксама дамінаваў у сёмай партыі, скараціўшы адставанне да аднаго фрэйма, аднак серыя ў 77 балаў у восьмым фрэйме прынесла Джэймі Коўпу перамогу з лікам 5:3 і чацвёрты запар выхад у 1/8 фіналу турніру. 8-ы нумар рэйтынгу Стывен Магуайр з Шатландыі сустракаўся з 40-гадовым Энтані Хэмілтанам. 36-ы сеяны турніру адкрыў лік у матчы з серыяй у 45 балаў у першым фрэйме, пасля чаго 30-гадовы Магуайр зраўняў лік з пераможным брэйкам у 40 ачкоў у другім фрэйме. Хэмілтан, які ў другі раз патрапіў на Шанхай Мастэрс, аформіў соценную серыю ў 129 балаў у трэцяй партыі, пасля чаго шатландскі снукерыст узяў верх у чацвёртым фрэйме з брэйкам у 70 ачкоў, аднак прадстаўнік Англіі набраў 72 балы за падыход у пачатку пятай партыі і зноў выйшаў наперад — 3:2. Былы другі нумар сусветнага рэйтынгу працягнуў серыю высокаякаснага снукера ў двух наступных фрэймах, выйграўшы іх з брэйкамі ў 73 і 50 балаў і не дазволіўшы апаненту набраць ніводнага ачка, і ўпершыню ў паядынку выйшаў наперад, аднак Энтані, які дайшоў да фіналу адкрытага чэмпіянату Кітая ў 2002 годзе ў Шанхаі, выдатна правёў дзве апошнія партыі і з соценнымі брэйкамі ў 104 і 112 ачкоў скончыў матч з лікам 5:4 на сваю карысць і выйшаў у 1/8 фіналу турніру на Роні О’Салівана. У яшчэ адным матчы другой сесіі гулялі 2-гі нумар рэйтынгу Марк Сэлбі і 45-гадовы Найджэл Бонд. Трохразовы паўфіналіст турніру выйграў стартавую партыю з падыходамі ў 45 і 27 балаў, пасля чаго 40-ы нумар пасеву пакінуў за сабой другі фрэйм на апошнім чорным шары і перамог у пазіцыйнай барацьбе ў трэцяй партыі, выйшаўшы наперад з лікам 2:1. 28-гадовы Сэлбі ўзяў чацвёртую партыю з брэйкам у 51 бал, пасля чаго дамінаваў у пятым фрэйме, аднак фіналіст чэмпіянату свету 1995 года выйграў доўгі шосты фрэйм і зраўняў лік у паядынку. Пасля гэтага Марк Сэлбі дамінаваў у матчы і, пакінуўшы за сабой сёмы фрэйм з брэйкамі ў 46 і 37 балаў і восьмую партыю з трыма выніковымі падыходамі, скончыў матч з лікам 5:3 на сваю карысць і ў чацвёрты раз выйшаў у 1/8 фіналу Шанхай Мастэрс на Джэймі Коўпа.